nyheter

Forskere fra UiT og Nofima har utviklet en ny type laksefôr som gjør laksen mindre attraktiv for lakselus, skriver UiT på sine nettsider.

Mindre lakselus av algefôr

UiT-professor Hans Christian Eilertsen har, sammen med Sten Siikavuopio og Ragnhild Whitaker fra forskningsinstituttet Nofima, gjort tester av ulike typer fôr, for å se om det kunne redusere antall lakselus på oppdrettslaks.

– Vi har produsert alger i 300.000-liters tanker, og sammen med Nofima produsert laksefôr av algene vi har dyrket fram, sier Eilertsen.

Resultatet av testene viser altså at algefôret hadde en effekt på mengden lakselus.

– Vi fant ut at laksen fôret med alger hadde betydelig mindre luspåslag enn de andre, sier Eilertsen.

Algene de har brukt til fôret er hovedsakelig kiselalger, forklarer forskeren.

– Det er en ganske vanlig gruppe med mikroalger i nord som har tilpasset seg lysforholdene i Arktis, sier Eilertsen.

Fjerner også CO2

Kiselalgene som brukes i fôret har også en annen fordel, nemlig at den absorberer CO2 fra vannet den ligger i.

– Effekten er større jo kaldere det er i vannet, noe som gjør de nordlige kiselalgene perfekte «miljøagenter», sier Eilertsen.

Nå håper han at det nye fôret kan gjøre en forskjell for oppdrettsnæringa.

– Det er et stort problem at laks får for lite marint fôr, og vi kan heller ikke fortsette å fôre fisk med fisk. Fiskefôr av alger er derimot både sunt og naturlig, for det tilfører fisken det flerumettede fettet den trenger, sier Eilertsen.